รัฐบาลไทย-ข่าวทำเนียบรัฐบาล-สทนช.ชี้แผนหลักพัฒนาฟื้นฟูคลองแสนแสบ
วันศุกร์ที่ 17 ธันวาคม 2564
สทนช.ชี้แผนหลักพัฒนาฟื้นฟูคลองแสนแสบ
คุ้มค่าเอื้อช่วยระบายน้ําบรรเทาน้ําขังในกทม.-เพิ่มคุณภาพชีวิตประชาชน
สทนช.แจงแผนฟื้นฟูคลองแสนแสบ แก้ปัญหาน้ําเสียยั่งยืน เพิ่มประสิทธิภาพจัดการน้ําหลาก กทม. และ จ.ฉะเชิงเทรา ทําให้คุณภาพชีวิตชาวกรุงเทพฯ และฉะเชิงเทราดีขึ้น หลังเสร็จสิ้นโครงการในปี 2574 ย้ําคุมเข้มการใช้งบประมาณ 84 โครงการคุ้มค่า โดยมีกรอบเวลาดําเนินการเร่งด่วน ระยะกลาง และระยะยาว
ดร.สุรสีห์ กิตติมณฑล เลขาธิการสํานักงานทรัพยากรน้ําแห่งชาติ (สทนช.) ชี้แจงประเด็นที่สื่อมวลชนนําเสนอข่าวกรณีคณะรัฐมนตรีได้เห็นชอบแผนหลักการพัฒนา ฟื้นฟู สภาพแวดล้อมคลองแสนแสบ เมื่อวันที่ 14 ธันวาคม 2564 โดยแบ่งการดําเนินงานออกเป็น 3 ระยะ ได้แก่ ระยะเร่งด่วน (ปี 2564) ระยะกลาง (ปี 2565-2570) และระยะยาว (ปี 2571-2574)  มีโครงการที่จะดําเนินการจํานวน 84 โครงการ วงเงินรวมประมาณ 82,563 ล้านบาทนั้น สทนช.ขอชี้แจงถึงความคุ้มค่าและประโยชน์ที่เกิดขึ้นจากแผนงานดังกล่าว โดยมีหน่วยงานร่วมกันดําเนินการ 8 หน่วยงาน ได้แก่ กรุงเทพมหานคร
กรมควบคุมมลพิษ องค์การจัดการน้ําเสีย กรมชลประทาน กรมเจ้าท่า จังหวัดฉะเชิงเทรา กรมส่งเสริมคุณภาพสิ่งแวดล้อม และกรมโรงงานอุตสาหกรรม มีเป้าหมายโครงการ 5 ด้านหลักด้วยกัน คือ 1.การเสริมสร้างความปลอดภัยในการสัญจรทางน้ําของประชาชน จํานวน 10 โครงการ 2.การปรับปรุงสภาพภูมิทัศน์บริเวณคลองแสนแสบ จํานวน 14 โครงการ 3.การแก้ไขปัญหามลภาวะและคุณภาพน้ําในคลองแสนแสบ จํานวน 44 โครงการ 4.การป้องกันปราบปราม การบุกรุกทําลายทรัพยากรในคลองแสนแสบ จํานวน 1 โครงการ และ 5.การบริหารจัดการทรัพยากรน้ําในคลองแสนแสบ จํานวน 15 โครงการ
ทั้งนี้ การพิจารณาโครงการดังกล่าวผ่านความเห็นชอบจากคณะกรรมการทรัพยากรน้ําแห่งชาติ (กนช.) ซึ่งมี
พลเอก ประวิตร วงษ์สุวรรณ รองนายกรัฐมนตรี เป็นประธาน ได้เน้นย้ําถึงผลประโยชน์ที่ประชาชนจะได้รับ โดยเฉพาะในเรื่องการปรับปรุงเพิ่มประสิทธิภาพการระบายน้ําในคลองแสนแสบ ซึ่งในพื้นที่กรุงเทพมหานคร มีอุโมงค์ระบายน้ําสามารถเร่งการระบายน้ําได้ 30 ลบ.ม./วินาที และเขื่อนป้องกันตลิ่ง 33.32 กม. ช่วยเพิ่มพื้นที่ที่ได้รับการป้องกันน้ําท่วม 96,875 ไร่ และในพื้นที่จังหวัดฉะเชิงเทรา มีสถานีสูบน้ํา ประตูระบายน้ํา เครื่องสูบน้ํา และปรับปรุงคลอง ช่วยให้คลองระบายน้ําได้ 60 ลบ.ม./วินาที ช่วยเพิ่มพื้นที่ที่ได้รับการป้องกันน้ําท่วม 15,625 ไร่ และที่สําคัญคลองแสนแสบจะกลับมาเป็นคลองสวย น้ําใส ตามวิสัยทัศน์ของแผนหลักการพัฒนา ฟื้นฟู สภาพแวดล้อมคลองแสนแสบ คือ “เพื่อให้คลองแสนแสบกลับมามีระบบนิเวศอยู่ในเกณฑ์ดี โดยมีการบูรณาการการแก้ไขปัญหาน้ําเสียและการระบายน้ําอย่างยั่งยืน” อย่างแน่นอน
ขณะเดียวกัน เมื่อแผนหลักการพัฒนา ฟื้นฟูสภาพแวดล้อมคลองแสนแสบแล้วเสร็จ จะทําให้มีการพัฒนาระบบขนส่งทางน้ําที่ทันสมัยและความปลอดภัย โดยมีท่าเทียบเรือเพิ่มขึ้นครอบคลุมคลองแสนแสบในกรุงเทพมหานครทั้งสาย และใช้เรือไฟฟ้าในการสัญจรรองรับการใช้บริการของประชาชนได้สูงถึง 1,000 คน/วัน พร้อมติดตั้งกล้องวงจรปิดในท่าเรือคลองแสนแสบ เพื่อเพิ่มความปลอดภัยของผู้โดยสาร มีการแก้ไขปัญหามลภาวะและคุณภาพน้ําในคลองแสนแสบอย่างครบวงจร ทั้งด้านการบังคับใช้กฎหมายกับโรงงาน และอาคารประเภทต่างๆ พร้อมมีระบบรวบรวมและบําบัดน้ําเสียรวม 39 แห่ง รองรับการบําบัดน้ําเสียในคลองแสนแสบได้ 1,364,525 ลบ.ม./วัน ทั้งนี้น้ําในคลองสามารถเก็บกักไว้ใช้ในฤดูแล้ง ส่งให้พื้นที่การเกษตรได้ 6,000 ไร่ อีกด้วย
เนื่องจากวงเงินของแผนฯ มีจํานวนสูง ซึ่งวงเงินส่วนใหญ่ร้อยละ 88 เป็นของกรุงเทพมหานคร เรื่องการก่อสร้างระบบรวบรวมและบําบัดน้ําเสีย อุโมงค์ระบายน้ํา คณะรัฐมนตรี ได้มอบให้ สทนช. ร่วมกับหน่วยงานที่มีภารกิจเกี่ยวข้องพิจารณาจัดลําดับความสําคัญของโครงการ ความจําเป็นเร่งด่วน วิธีการดําเนินงาน และการมีส่วนร่วมของประชาชน โดยคํานึงถึงความประหยัด ความคุ้มค่า ผลสัมฤทธิ์ และประโยชน์ที่ประชาชนจะได้รับจากการดําเนินโครงการ รวมทั้งจัดเตรียมความพร้อมในทุกมิติ ตลอดจนความครอบคลุมของทุกแหล่งเงิน การให้เอกชนร่วมลงทุนในกิจการของรัฐ และจัดทําแผนการปฏิบัติงานและแผนการใช้จ่ายงบประมาณเพื่อเสนอขอตั้งงบประมาณรายจ่ายประจําปีตามความจําเป็นและเหมาะสมตามขั้นตอน สําหรับการดําเนินการตามมติคณะรัฐมนตรีดังกล่าว สทนช. จะขับเคลื่อนภายใต้คณะอนุกรรมการบริหาร พัฒนา อนุรักษ์ และฟื้นฟูคลองแสนแสบ ซึ่งมี พลเอก ประวิตร วงษ์สุวรรณ รองนายกรัฐมนตรี เป็นประธาน เพื่อให้เกิดความคุ้มค่าในการใช้จ่ายงบประมาณตามที่คณะรัฐมนตรีมอบหมายเมื่อ 14 ธันวาคม 2564 ต่อไป
สํานักงานทรัพยากรน้ําแห่งชาติ
16 ธันวาคม 2564